Die Voortrekkers: Ná 85 jaar steeds relevantDie Voortrekkers vier vanjaar hul 85ste bestaansjaar (Foto: Verskaf) Die Voortrekkers vier vanjaar sy 85ste bestaansjaar en is ná agt dekades steeds ŉ relevante organisasie wat die moderne Afrikaner-jeug bemagtig om suksesvol te wees in sy roeping tot diens. Dié beweging is ŉ plek waar die jongspan waardevolle vaardighede en Christelike waardes aanleer. Maar hóé bly ŉ organisasie soos die Voortrekkers ná byna ŉ eeu steeds relevant? Dr. Danie Langner, uitvoerende hoof van die FAK en leier van die Voortrekkers, meen dié organisasie skep ŉ omgewing vir die jeug om steeds te kan deelneem aan buitelug-avonture en vergange tradisies. “Die Voortrekkers is ’n plek waar kinders die natuur met ŉ avontuur kan geniet,” sê hy. “Waar anders sal hulle vandag die kans kry om knope te vleg, vuil te word, staproetes te verken, in branders te roei, deur riviere te swem, in skuilings te slaap wat hulself gebou het, rigting met sterre te vind of sommer net laataand om ’n kampvuur te kuier?” Langner meen dié organisasie se sukses lê daarin dat hy soos ŉ familie is. Dit is ŉ beweging waarin vrywilligers in hul vrye tyd handleidings skryf, geboue en spankamers oprig en kampterreine ontwikkel. Die Voortrekkers is as’t ware ŉ organisasie wat sy lede onderrig omtrent deursettingsvermoë, toewyding, kameraadskap en opoffering. Foto: Die Voortrekkers “Dit gaan oor ŉ liefde vir ons taal, kultuur, ons kinders, en bo alles, ŉ liefde vir die Here,” voeg hy by. Dié organisasie se sukses lê immers ook in sy boublokke soos onder meer geloof, trots, familie, diens en leierskapsontwikkeling. Kultuur, avontuur en natuur (KAN) en vaardighede, waardegedrewe antwoorde en praktiese toepassing (VAT) is ook van groot belang. Dit is vanweë dié boublokke dat talle ouers steeds verseker dat hul kinders by die organisasie betrokke is. Sanette Harvey, ouer van ŉ Voortrekker, meen dié organisasie skep ŉ geleentheid vir kinders om “soos destyds” in die buitelug te speel, te leer en te ervaar. “Deesdae sit kinders die hele geslane dag voor rekenaars of met een of ander vorm van tegnologie. Die Voortrekkers leer hulle om goed te maak. Kinders leer baie waardevolle vaardighede aan wat hulle in ander aspekte van hulle lewe kan toepas,” sê sy. Harvey meen dit is veral die grondslag van die Voortrekkers wat die organisasie bó ander laat uitstaan. “Godsdiens en ŉ diens aan jou land is die grondslag van die organisasie. Dit is ŉ geleentheid vir kinders om bemagtig te word.” Yolanda van Niekerk, ook ŉ Voortrekker-ma, sê dié organisasie skep ŉ omgewing waar kinders weer kinders kan wees. “Hulle neem deel aan aktiwiteite wat sommer deel van ons alledaagse speel was toe ons klein was, maar wat stadskinders glad nie meer ken nie: Hulle kamp, slaap oor op allerlei avontuurlike plekke, bou vlotte, stap in die veld, hou teepartytjies, braai stokbrood oor die kole en geniet sommer net die lewe, soos kinders veronderstel is om te doen,” sê sy. Foto: Die Voortrekkers Van Niekerk sê die kinders kry ook kentekens vir iets wat hulle bemeester, vir kennis of ŉ vaardigheid wat hulle nuttig te pas sal kom. “Die kentekens is sommer ŉ waardevolle bonus. Met dié kentekens doen hulle basiese kennis op oor onderwerpe soos sterrekunde, noodhulp, spoorsny, padveiligheid, geskiedenis en ŉ klomp ander onderwerpe wat nie deel is van die skoolkurrikulum nie. “ Derik Bruwer, offisier van die Meerkatte-Voortrekkergroep, sê die Voortrekkers leer kinders ŉ stel waardes waarin min ander instellings slaag. “Die kinders leer respek vir ouer mense, vir mense in gesagsposisies, vir hulself en vir hul geloof. “Geloof speel ŉ rol in alles wat ons doen. Christenskap is een van die hoekstene van die organisasie, daarom glo ons dat ons die kinders op die regte manier grootmaak,” sê hy. Benewens dié waardes en boublokke is die Voortrekkers ook ’n geakkrediteerde opleidingsinstelling wat verskeie Seta-geakkrediteerde kursusse, toerustingskursusse en persoonlike verrykingsgeleenthede vir naskoolse jongmense én volwasse lede aanbied. Maar bowenal, meen Langner, is die organisasie ŉ familie. “Die Voortrekkers is ’n plek waar oupa en ouma, pa en ma saam met hul kinders in ’n gebalanseerde kultuuromgewing kan kuier, saam kan dien en saam kultuur met avontuur in die natuur kan geniet,” sê hy. Die hoogtepunt van die Voortrekkerfeeste vind op Erfenisdag (24 September) by die Voortrekkermonument in Pretoria plaas. 600 nuwe Voortrekkers word ook tydens dié geleentheid ingelyf. Vir meer inligting, besoek die Voortrekkers se se webwerf of Facebook-blad. Vir meer inligting oor die feesjaar, stuur ŉ e-pos na [email protected]